Doi bărbaţi din judeţul Vaslui sunt cercetaţi de către procurori pentru omor, fiind acuzaţi că au călcat cu un autoturism de teren un cioban care se afla pe un câmp din comuna Blăgeşti.



Ciobanul de 42 de ani se întorcea cu un alt oier cu animalele de la păscut, de pe un câmp din comuna vasluiană Blăgeşti, când în întâmpinarea lor au apărut cei doi bărbaţi, cu o maşină de teren.



Atât şoferul autoturismului, cât şi pasagerul din dreapta au coborât din maşină şi, potrivit anchetatorilor, l-ar fi lovit cu bâtele pe unul dintre ciobani, pe motiv că ar fi intrat cu oile într-un lan de grâu ce le aparţinea, informează Mediafax.



Ciobanul agresat a fugit şi s-a ascuns în podul stânei, în timp ce presupuşii agresori ar fi plecat cu maşina în căutarea celui de-al doilea oier.



La un moment dat, cei doi bărbaţi l-au călcat cu autoturismul pe ciobanul de 42 de ani, pe care apoi l-au urcat în maşină pentru a-l duce la spital.



Pe drum, bărbatul a murit însă din cauza leziunilor suferite în urma accidentului.



Anchetatorii urmează să stabilească cine se afla la volan şi dacă a fost accident sau intenţie din partea şoferului.



Cei doi vasluieni aflaţi în maşina care l-a călcat pe cioban vor fi cercetaţi în stare de libertate.